Jedsted: - Vi har bestilt en bro, der skal gå fra den ene side til den anden. Det gør den ikke, og hvordan de så finder ud af det, det er deres problem.

Esbjerg Kommunes direktør for teknik og Miljø, Hans Kjær, er nødt til at bruge en snert af galgenhumor, når han skal forklare, hvad der gået galt i sidste fase af det storstilede projekt omkring Kongeåstryget ved Jedsted Mølle.

Esbjerg Kommune kalder det selv for et af Danmarks mest betydningsfylde projekter af sin art, og der er sendt invitationer ud til den officielle indvielse fredag 22. september, men noget er gået helt galt, fordi den bro, der skal gå over Kongeåen, er leveret en hel meter for kort.

Hans Kjær sagde onsdag eftermiddag på JydskeVestkystens forespørgsel ja til at undersøge, om sagen havde noget på sig, og torsdag vendte han så tilbage med svar på det, han til at begynde med syntes var en lidt for fantasifuld forespørgsel.